**Informatīvais ziņojums**

**par Iekšlietu ministrijai nepieciešamo priekšfinansējumu darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" pirmās projektu iesniegumu atlases kārtas** **projektu nosacījumu īstenošanai**

Ievads

Informatīvais ziņojums "Par Iekšlietu ministrijai nepieciešamo priekšfinansējumu darbības programmas "Izaugsme un nodarbinātība" 4.2.1.specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" pirmās projektu iesniegumu atlases kārtas projektu nosacījumu īstenošanai" sagatavots, saskaņā ar Ministru kabineta 2016.gada 9.augusta sēdes protokola Nr. 39, 33.§ 3.punktu, kas nosaka, ka ministrijām, kurām nepieciešams finansējums darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" (turpmāk – 4.2.1.2. pasākuma pirmās projektu iesniegumu atlases kārta) projekta attiecināmo izmaksu segšanai pirms projekta apstiprināšanas sadarbības iestādē, izskatīšanai Ministru kabinetā virza atsevišķu Ministru kabineta protokollēmumu, kad tām ir skaidri zināms nepieciešamā finansējuma apmērs un avots. Saskaņā ar Ministru kabineta 2018.gada 17.jūlija noteikumu Nr.421 "Kārtībā, kādā veic gadskārtējā valsts budžeta likumā noteiktās apropriācijas izmaiņas" 24.2.apakšpunktu no 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" (turpmāk – 80.00.00 programma) izņēmuma kārtā līdzekļus var piešķirt pirms Eiropas Savienības fondu projekta apstiprināšanas sadarbības iestādē, ja Ministru kabinets, pamatojoties uz iesniegto argumentāciju un risku analīzi, ir pieņēmis lēmumu par konkrētā plānotā projekta izdevumu priekšfinansēšanu noteiktā apjomā un izdevumu pozīcijām atbilstoši projekta izvirzītajam mērķim.

Situācijas raksturojums

Nodrošinājuma valsts aģentūra (turpmāk – Aģentūra) saskaņā ar Ministru kabineta 2012.gada 11.decembra noteikumu Nr.839 "Nodrošinājuma valsts aģentūras nolikums" 3.1. apakšpunktu organizē Iekšlietu ministrijas un tās padotībā esošo iestāžu darbības nodrošināšanai nepieciešamo būvju būvniecību un, lai īstenotu iepriekš minēto funkciju, saskaņā ar šo noteikumu 4.1.1. un 4.1.2. apakšpunktu nodrošina Iekšlietu ministrijas un tās padotībā esošo iestāžu funkciju īstenošanai nepieciešamo būvniecības ieceru izstrādi, izstrādā un saskaņo projektēšanas uzdevumus, organizē un nodrošina Iekšlietu ministrijas un tās padotībā esošo iestāžu funkciju nodrošināšanai nepieciešamo būvju būvuzraudzību un autoruzraudzību, kā arī būvju aprīkošanu būvprojekta ietvaros un nodošanu ekspluatācijā. Pamatojoties uz Ministru kabineta 2016. gada 9. augusta noteikumiem Nr. 534 "Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" pirmās projektu iesniegumu atlases kārtas īstenošanas noteikumi" (turpmāk – MK noteikumi Nr.534), Aģentūra kā projekta iesniedzēja īstenos 4.2.1.2. pasākuma pirmās projektu iesniegumu atlases kārtu un nodrošinās energoefektivitātes paaugstināšanas pasākumus Iekšlietu ministrijas valdījumā esošajās ēkās.

Atbilstoši MK noteikumu Nr.534 1.pielikuma 4. punktam, Iekšlietu ministrijai 4.2.1.2. pasākuma pirmās projektu iesniegumu atlases kārtas īstenošanai kopējais apstiprinātais finansējums apguvei līdz 2022.gada 31.oktobrim ir 9 406 260 *euro*. Saskaņā ar MK noteikumu Nr.534 22.1. apakšpunktu viena no pozīcijām atlases kārtas ietvaros projekta tiešām attiecināmām izmaksām ir izmaksas, kas saistītas ar energosertifikācijas, tehniskās apsekošanas, būvniecības izmaksu tāmes, būvprojekta, būvdarbu ieceres dokumentācijas, būvprojekta minimālā sastāvā, ēkas fasādes apliecinājuma kartes un apliecinājuma kartes inženierbūvēm izstrādāšanu, kā arī būvprojekta ekspertīzes izmaksas. MK noteikumu Nr. 534 28.punkts nosaka, ka projekta atlases kārtas ietvaros radušās izmaksas ir attiecināmas, ja tās atbilst noteikumos minētajām izmaksu pozīcijām:

- tās ir radušās ne agrāk par 2016.gada 1.janvāri;

- ir tieši saistītas ar projekta ietvaros veiktajām darbībām, ir izmērāmas un samērīgas;

- tās ir pamatotas ar izdevumu apliecinošiem dokumentiem;

- ir ievēroti saimnieciskuma, lietderības un efektivitātes principi.

Centrālā finanšu un līgumu aģentūra ir 4.2.1.2. pasākuma pirmās projektu iesniegumu atlases kārtas īstenošanas sadarbības iestāde. Centrālās finanšu un līgumu aģentūras 2016.gada 16 septembra nolikuma "Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" pirmās kārtas projektu iesniegumu atlases nolikums" 4.pielikuma "Projektu iesniegumu vērtēšanas kritēriju piemērošanas metodika" 6.punkts nosaka, ka viens no kritērijiem, lai projektu varētu vērtēt pozitīvi, ir būvvaldē saskaņots būvprojekts vai ēkas fasādes apliecinājuma karte saskaņā ar II un III grupas ēku atjaunošanas vai vienkāršotās atjaunošanas nosacījumiem, atbilstoši Ministru kabineta 2014.gada 2.septembra noteikumiem Nr.529 "Ēku būvnoteikumi".

Līdz ar to, lai izpildītu iepriekš minēto nosacījumu, projektam pievienotu būvprojektu vai ēkas fasādes apliecinājuma karti, kā arī būvprojektu ekspertīzes slēdzienu un Aģentūra saņemtu priekšfinansējumu, 2017.gadā Iekšlietu ministrija sagatavoja Informatīvo ziņojumu "Informatīvais ziņojums "Par Iekšlietu ministrijai nepieciešamo priekšfinansējumu darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" projektu iesniegumu nosacījumu īstenošanai"", kas Ministru kabineta 2017. gada 22. augusta sēdē tika izskatīts un pieņemts zināšanai (TA-1679) (turpmāk – informatīvais ziņojums). Ministru kabineta 2017.gada 22.augusta sēdē (prot. Nr.40 37.§) (turpmāk – Ministru kabineta sēdes protokollēmums) tika nolemts, lai nodrošinātu 4.2.1.2. pasākuma pirmās projektu iesniegumu atlases kārtas ietvaros paredzēto projekta attiecināmo izmaksu, kas saistītas ar būvprojektu izstrādi un būvprojektu ekspertīzēm, segšanai pirms projekta apstiprināšanas sadarbības iestādē, atļaut piešķirt Iekšlietu ministrijai priekšfinansējumu 2017. gadā ne vairāk kā **130 782 *euro* apmērā** un 2018. gadā ne vairāk kā **545 238 *euro* apmērā.**

Saskaņā ar Ministru kabineta sēdes protokollēmuma 3.punktu, kas paredz- Iekšlietu ministrijai normatīvajos aktos noteiktajā kārtībā iesniegt Finanšu ministrijā pieprasījumu par nepieciešamo priekšfinansējuma pārdali no valsts budžeta 74.resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" uz Iekšlietu ministrijas budžeta apakšprogrammu 62.07.00 "Eiropas Reģionālās attīstības fonda projektu un pasākumu īstenošana (2014-2020)", Iekšlietu ministrijas budžeta apakšprogrammā 62.07.00 "Eiropas Reģionālās attīstības fonda projektu un pasākumu īstenošana (2014-2020)" tika piešķirts priekšfinansējums 2017.gadā **130 483 *euro*****apmērā** un2018. gadā **385 841 *euro* apmērā** (būvprojektu izstrādei un būvprojektu ekspertīzei).

 Informatīvā ziņojuma 2. tabulā bija noteikts, ka 2018. gadā nepieciešams priekšfinansējums deviņu būvprojektu izstrādei, tajā skaitā būvprojektu izstrādei divām ēkām Zaļajā ielā 12, Bauskā, Bauskas novadā (būves kadastra apzīmējums 4001 002 0203 043 un 4001 002 0185 001) un būvprojektu ekspertīzei. Faktiski 2018. gadā ir izstrādātas būvniecības ieceres dokumentācija septiņām ēkām. Saskaņā ar Informatīvo ziņojumu, plānotais līgumu noslēgšanas laiks būvniecības ieceres dokumentācijas vai būvprojekta izstrādei bija 2017. gada novembris un līgumu izpildes laiks 2018. gada aprīlis.

 Saskaņā ar atkārtoti organizētiem iepirkumiem, kas tika izbeigti bez rezultātiem un izpildot Būvniecības valsts kontroles biroja norādījumu - novērst Tehniskās apsekošanas atzinumā konstatēto bīstamību ēkā Zaļajā ielā 12, Bauskā, Bauskas novadā (būves kadastra apzīmējums 4001 002 0185 001), kā arī pamatojoties ar prioritāšu pārplānošanu, līgumi faktiski tika noslēgti 2018. gadā par kopējo summu 30 432 *euro* un līgumu apmaksa plānota 2019. gadā (skat. 1.tabulu). Tādējādi ēkām Zaļajā ielā 12, Bauskā, Bauskas novadā, plānotie līdzekļi saskaņā ar informatīvā ziņojuma 2.tabulu plānots finansējums būvprojektu izstrādei 43 022 *euro* apmērā, kā arī plānots finansējums būvprojekta ekspertīzei nebija nepieciešami 2018.gadā. Laika grafika nobīdes rezultātā 1.tabulā norādītajām ēkām, līdzekļi, kas sākotnēji tika plānoti 2018.gadā, ir nepieciešami 2019.gadā, lai segtu izdevumus par būvprojekta izstrādi, apliecinājuma kartes izstrādi un būvprojekta ekspertīzi **30 432** ***euro*** apmērā.

 2018.gadā tika izstrādāti būvprojekti nekustamā īpašuma Ezermalas ielā 8A, Rīgā, trīs ēkām: ēkai Ezermalas ielā 10B, Rīgā (0100 085 0017 002), ēkai Ezermalas ielā 10, Rīgā (0100 085 0017 004) un ēkai Ezermalas ielā 8A, Rīgā (0100 085 0017 007), veikta būvprojektu ekspertīze (Informatīvā ziņojuma 2. tabula) un 2018.gadā saņemts priekšfinansējums 298 860 *euro*. Pamatojoties uz izstrādātajiem būvprojektiem, Aģentūra 2018.gada augustā (iepirkuma procedūra izsludināta: 20.08.2018.) organizēja atklātu konkursu "Energoefektivitātes paaugstināšanas pasākumu būvdarbu veikšana valsts ēkās Ezermalas ielā 10B, Rīgā, Ezermalas ielā 10, Rīgā un Ezermalas ielā 8A, Rīgā" (iepirkuma identifikācijas numurs: IeM NVA 2018/93) (turpmāk–Iepirkums), lai apzinātu prognozējamās būvdarbu izmaksas. Iepirkuma procedūra tika pārtraukta, jo iesniegtie piedāvājumi pārsniedza Ministru kabineta 2017.gada 28.februāra noteikumu Nr.105 "Noteikumi par publisko iepirkumu līgumcenu robežvērtībām" 2.punktā noteikto līgumcenas robežu, kā arī par 3 937 442 EUR) pārsniedza projekta iesniegumā būvdarbiem plānotās izmaksas. Projekta iesniegumā būvdarbiem izmaksas tiek plānotas atbilstoši 2018.gadā izstrādāto būvprojektu kontroltāmēm. Ņemot vērā, ka Aģentūrai nav papildu finansējuma, lai segtu izmaksu sadārdzinājumu, 2018.gadā izstrādātajos būvprojektos tika iekļauti MK noteikumos Nr.534 noteiktie atbalstāmie būvdarbi un vēlamie būvdarbu apjomi, kā arī ēku siltināšanai paredzētas modernākas tehnoloģijas, piemēram, ēku apšuvuma (siltināšanas) sistēma ar ventilējamo fasādi.

MK noteikumi Nr.534 noteic, ka projekta iesnieguma tehniskās dokumentācijas sagatavošana ir atbalstāma darbība (21.2. punkts), kā arī šīs izmaksas ir projekta tiešās attiecināmās izmaksas (22.1.punkts). Lai sasniegtu mērķi - samazinātu plānoto būvdarbu izmaksas, ir izvēlēts samērīgs līdzeklis, kas paredz nodrošināt samērīgu rīcību attiecībā pret panākamo mērķi- samazināt būvdarbu izmaksas, proti, nodrošināta būvprojekta izmaiņu projektu izstrāde.

Pirms lēmuma par būvprojekta izmaiņu projekta izstrādi pieņemšanas Aģentūra ir veikusi šādas darbības:

* organizētas tikšanās ar būvprojektu izstrādātāju (SIA "Grand Eko") un sadarbībā ar projektētāju risināts jautājums par būvprojektu tehnisko risinājumu iespējamajām izmaiņām, lai samazinātu būvdarbu izmaksas, tāpat, tika izstrādāta atbilstoša tehniskā specifikācija;
* veikts salīdzinājuma aprēķins par pamata datiem izmantojot 2018.gada kontroltāmi, 2018.gada augustā organizētā Iepirkuma pretendentu finanšu piedāvājumu vidējās izmaksas un būvprojektu izmaiņu projektu rezultātā plānoto ietaupījumu. Atbilstoši veiktajiem aprēķiniem būvdarbu izmaksu ietaupījums ir plānots aptuveni 16,39% jeb 1 317 450 EUR.

Lai nodrošinātu MK noteikumu Nr. 534 nosacījumu izpildi, jāveic izstrādāto būvprojektu izmaiņas, mainot būvprojektos iekļautos būvdarbu tehniskos risinājumus, tādējādi samazinātu ēku būvdarbu izmaksas un nodrošinātu MK noteikumu Nr.534 nosacījumu ievērošanu. Pēc iespējamo tehnisko risinājumu apzināšanas, 2019.gada maijā ir organizēts iepirkums – sarunu procedūra “Būvprojekta izmaiņu projekta izstrāde nekustamā īpašuma ēku kompleksam Ezermalas ielā 8A, 10, 10B” (iepirkuma identifikācijas numurs IeM NVA 2019/30),pamatojoties uz Publisko iepirkumu likuma 9.panta divdesmit pirmās daļas 1.punktu, par būvprojektu izmaiņu projektu izstrādi un sarunu laikā ir panākta vienošanās par iespējamo zemāko pakalpojuma cenu un būvprojektu izmaiņu projektu izstrādes termiņu.

Lai nodrošinātu MK noteikumu Nr.534 nosacījumu ievērošanu un samazinātu ēku būvdarbu izmaksas visas projekta tehniskās dokumentācijas sagatavošanas izmaksas, proti, būvprojektu izstrādes, būvprojektu izmaiņu projektu izstrādes un ekspertīzes izmaksas ir tieši saistītas ar projekta ietvaros veiktajām darbībām, tās ir samērīgas, atbilstošas drošas finanšu vadības principam un ekonomiski pamatotas.

Atbilstoši Vienošanās par Eiropas Savienības fonda projekta īstenošanu, kas tiek noslēgta starp Centrālo finanšu un līgumu aģentūru un Aģentūru par konkrēta projekta īstenošanu, nosacījumiem Centrālā finanšu un līgumu aģentūra vērtē finansējuma saņēmēja iesniegtos maksājuma pieprasījumus, vērtē vai projektā veiktie izdevumi ir atbilstoši drošas finanšu vadības principam, ir samērīgi un ekonomiski pamatoti. Gadījumā, ja maksājuma pieprasījuma izvērtēšanas rezultātā Centrālā finanšu un līgumu aģentūra konstatē, ka projektā veiktie izdevumi nav atbilstoši, nav samērīgi un ekonomiski pamatoti, tad Centrālā finanšu un līgumu aģentūra var samazināt projekta attiecināmo izdevumu summu un izdevumi kā, piemēram, priekšfinansējums ir jāatmaksā. Tas nozīmē, ka nepastāv risks par Eiropas Savienības finanšu līdzekļu nepamatotu izlietošanu.

Lai segtu izdevumus par būvprojektu izmaiņu projektu izstrādi un būvprojektu ekspertīzi 2019.gadā ir nepieciešami aptuveni **56 852 *euro*** (skat. 1.tabulu).

1.tabula

|  |  |  |  |  |  |  |
| --- | --- | --- | --- | --- | --- | --- |
| **Nr.p.****k.** | **Līguma noslēgšanas datums un** **numurs** | **Līguma priekšmets** | **Līguma izpildītājs** | **Līguma kopējā summa** **(*euro* ar PVN)** | **Līguma izpildes termiņš**  | **Līguma kopējās summas apmaksas termiņš** |
| 1. | 15.01.2018. līgums Nr.IeM NVA 2018/9-Pak | Būvprojekta izstrāde ēkai Zaļajā ielā 12, Bauskā, Bauskas nov. (4001 002 0185 001) | SIA "Projektēšanas Birojs AUSTRUMI" | 7 744 | 13.09.2018. | 2019.gada septembris |
| 2. | 03.10.2018. līgums Nr.IeM NVA 2018/185-Pak | Apliecinājuma kartes izstrāde ēkai Zaļajā ielā 12, Bauskā, Bauskas nov. (4001 002 0203 043) | SIA "Biomasas pētniecības centrs"  | 10 951 | 03.02.2019. | 2019.gada marts |
| 3. | 29.01.2019. līgums Nr.IeM NVA 2019/26-Pak | Būvprojekta ekspertīze ēkai Zaļajā ielā 12, Bauskā, Bauskas nov. (4001 002 0185 001)  | SIA "LBS- Konsultants" | 11 737 | 22.08.2019. | 2019.gada septembris |
| 4. | 20.06.2019.līgums Nr.IeM NVA 2019/26-Pak | Būvprojektu izmaiņu projektu izstrāde  | SIA "Grand Eko" | 50 814 | 21.11.2019. | 2019.gada decembris |
| 5. | 21.10.2019. līgums Nr.IeM NVA 2019/216-Pak | Būvprojektu izmaiņu projektu ekspertīze | SIA "Pop-up House" | 6 038 | 18.11.2019. | 2019.gada novembris |
| **KOPĀ:** | **87 284** |  |  |

Būvprojektu izstrādes un ekspertīzes līgumi tika slēgti, pamatojoties uz Aģentūras rīkoto iepirkumu "Būvprojekta izstrāde ēkas atjaunošanai un energoefektivitātes paaugstināšanas pasākumu īstenošanai valsts ēkā Zaļajā ielā 12, Bauskā" (iepirkuma identifikācijas numurs IeM NVA 2017/151), cenu aptauju 2018.gada 30.maija vispārīgās vienošanās Nr.IeM NVA 2018/92-Pak "Būvkonstrukciju un inženiersistēmu tehnisko projektu, apliecinājuma karšu un tehniskās apsekošanas izstrādes pakalpojumi Rīgas un Zemgales, Vidzemes un Kurzemes daļās uz diviem gadiem" (iepirkuma identifikācijas numurs IeM NVA 2018/18) ietvaros un veikto cenu aptauju par būvprojekta ekspertīzes veikšanu (sk. 1.tabulas Nr.p.k. 1.-3.). Būvprojektu izmaiņu projektu izstrādei Aģentūra organizēja sarunu procedūru pamatojoties uz Publisko iepirkumu likuma 9.panta divdesmit pirmās daļas 1.punktu un būvprojektu izmaiņu projektu ekspertīzei veikta cenu aptauja (sk. 1.tabulas Nr.p.k. 4. un 5.).

2.tabula

|  |  |  |  |
| --- | --- | --- | --- |
| **Gads** | Atļauts piešķirts saskaņā ar MK 2017.gada 22.augusta sēdē nolemto (prot. Nr.40 37.§), *euro* | Faktiski piešķirts budžeta apakšprogrammā 62.07.00, *euro* | Nepieciešams, *euro* |
| **2017.** | ne vairāk kā 130 782 | 130 483 |  |
| **2018.** | ne vairāk kā 545 238 | 385 841 |  |
| **2019.** | nav | x | 87 284 |
| **Kopā:** | **ne vairāk kā 676 020** | **516 324** | **87 284** |
|  |  | **603 608** |

Lai nodrošinātu 4.2.1.2. pasākuma pirmās projektu iesniegumu atlases kārtas ietvaros paredzēto projekta attiecināmo izmaksu, kas saistītas ar būvprojektu izstrādi un būvprojektu ekspertīzēm, segšanai pirms projekta apstiprināšanas sadarbības iestādē Iekšlietu ministrijas apakšprogrammu 62.07.00 "Eiropas Reģionālās attīstības fonda (ERAF) projektu un pasākumu īstenošana (2014-2020)" 2017.gadā un 2018.gadā kopā piešķirts finansējums 516 324 *euro* apmērā (atļauts piešķirts saskaņā ar Ministru kabineta sēdes protokollēmuma 2.punktu kopā 676 020 *euro*). Ņemot vērā precizētos līgumu izpildes termiņus (skatīt 1.tabulu) un finansējuma apguvi (neapgūts finansējums 159 696 *euro* apmērā (676 020 *euro* – 516 324 *euro*)), nepieciešams Ministru kabineta lēmums par priekšfinansējuma piešķiršanu Iekšlietu ministrijai (Aģentūrai).

Ja priekšfinansējums 2019.gadā netiks piešķirts, tad var iestāties šādi riski:

1. Aģentūra nevarēs nodrošināt Noteikumos Nr. 534 noteiktās prasības izpildi, kā arī nevarēs īstenot 4.2.1.2. pasākuma pirmās projektu iesniegumu atlases kārtu Eiropas Reģionālās attīstības fonda projekta īstenošanai noteiktajā termiņā, tas ir, līdz 2022. gada 31. oktobrim.
2. Aģentūrai pamatfunkciju izpildes nodrošināšanai budžeta apakšprogrammai 40.02.00 "Nekustamais īpašums un centralizētais iepirkums" piešķirto valsts budžeta līdzekļu ietvaros nav iespējams segt izdevumus, kas saistīti ar būvprojektu izstrādi, papildu būvprojektu izmaiņu projektu izstrādi un būvprojektu ekspertīzēm (līdz 87 284 *euro* apmērā). Budžeta apakšprogrammai 40.02.00 "Nekustamais īpašums un centralizētais iepirkums" piešķirto valsts budžeta līdzekļu ietvaros Aģentūra nodrošina Iekšlietu ministrijas valdījumā esošo un Aģentūrai pārvaldīšanā nodoto 271 nekustamo īpašumu apsaimniekošanu. Pamatā nekustamo īpašumu tehniskais stāvoklis ir kritisks, līdz ar to Aģentūrai iedalīto līdzekļu ietvaros katru gadu tiek plānoti nekustamo īpašumu kapitālie remontdarbi, lai nodrošinātu ēku atbilstību drošības prasībām.

Tāpat, projekta tiešās attiecināmās izmaksas par būvprojektu izstrādi un būvprojektu ekspertīzēm ir atgūstamas pēc projekta apstiprināšanas un vienošanās par Eiropas Savienības fonda projekta īstenošanu noslēgšanas ar sadarbības iestādi. Ņemot vērā projekta izskatīšanas un vienošanās noslēgšanas laika grafiku, rodas situācija, ka finanšu līdzekļi, kas tiktu izlietoti 4.2.1.2. pasākuma pirmās projektu iesniegumu atlases kārtas tiešo attiecināmo izmaksu segšanai, tiek atgriezti Aģentūrai kalendārā gada beigās vai nākošajā gadā. Praktiski izveidojas situācija, ka Aģentūra gada beigās atgūtos finanšu līdzekļus, nevar izlietot tiem mērķiem, kuriem valsts budžeta finansējums tika plānots sākotnēji.

Ja nepieciešamās izmaksas 4.2.1.2. pasākuma pirmās projektu iesniegumu atlases kārtas īstenošanai tiek segtas no Aģentūrai piešķirtā finansējuma kārtējiem izdevumiem, veicot apropriācijas pārdali starp ekonomiskās klasifikācijas kodiem, pastāv risks, ka nebūs iespējams nodrošināt nekustamo īpašumu apsaimniekošanu, uzturēšanu un veikt komunālo izdevumu apmaksu. Ja finanšu līdzekļi tiek atgriezti kalendārā gada beigās, veicot finanšu resursu pārgrāmatošanu, Aģentūra atgūtos līdzekļus vairs nevar novirzīt komunālo maksājumu veikšanai, jo tie neatbildīs attiecīgajiem izdevumu klasifikācijas ekonomiskās kategorijas kodiem.

Lai Iekšlietu ministrija nodrošinātu 4.2.1.2. pasākuma pirmās projektu iesniegumu atlases kārtas īstenošanas uzraudzību, ar Iekšlietu ministrijas 2017.gada 13.septembra rīkojumu Nr.1-12/2063 "Par pasākuma "Veicināt energoefektivitātes paaugstināšanu valsts ēkās" īstenošanas uzraudzības komiteju" ir izveidota par attiecīgā projekta īstenošanu un pēcieviešanu atbildīgā projekta uzraudzības komiteja. Vienlaikus rīkojumā ir noteikta komitejas kompetence un pienākumi, tostarp pienākums gūt pārliecību par 4.2.1.2. pasākuma pirmās projektu iesniegumu atlases kārtas izmaksu attiecināmību.

Priekšlikumi turpmākai rīcībai

Lai nodrošinātu 4.2.1.2. pasākuma pirmās projektu iesniegumu atlases kārtas projekta izdevumu priekšfinansēšanu, Aģentūrai 2019.gadā indikatīvi nepieciešams finansējums līdz **87 284** *euro* būvprojektu izstrādei, būvprojektu izmaiņu projektu izstrādei (EKK 5250) un būvprojekta ekspertīzei (EKK 5250).

Lai segtu izdevumus, kā finansēšanas avots paredzēta finansējuma pārdale no valsts budžeta 74. resora "Gadskārtējā valsts budžeta izpildes procesā pārdalāmais finansējums" programmā 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" plānotajiem līdzekļiem.

Nepieciešamais finansējuma apmērs var tikt precizēts atbilstoši faktiskajai noslēgto līgumu izpildei, tāpēc finansējums tiks pieprasīts faktiski nepieciešamajā apmērā, vienlaikus nepārsniedzot indikatīvi plānoto un protokollēmuma projektā norādīto izdevumu summu 87 284 *euro*.

Pievienotais Ministru kabineta sēdes protokollēmuma projekts paredz:

1. Lai nodrošinātu darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" ietvaros paredzēto projekta attiecināmo izmaksu, kas saistītas ar būvprojektu izstrādi, un būvprojektu ekspertīzēm, segšanu pirms projekta apstiprināšanas sadarbības iestādē, atļaut piešķirt Iekšlietu ministrijai priekšfinansējumu 2019. gadā ne vairāk kā 87 284 *euro* apmērā.
2. Iekšlietu ministrijai normatīvajos aktos noteiktajā kārtībā iesniegt Finanšu ministrijai pieprasījumu par nepieciešamā priekšfinansējuma pārdali no valsts budžeta 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" uz Iekšlietu ministrijas budžeta apakšprogrammu 62.07.00 "Eiropas Reģionālās attīstības fonda (ERAF) projektu un pasākumu īstenošana (2014-2020) ".
3. Iekšlietu ministrija pieprasījumu pārdalei no valsts budžeta programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" iesniedz kopā ar apliecinājumu, ka atbalstāmās darbības tiek īstenotas, ievērojot Eiropas Savienības un Latvijas Republikas tiesību aktos un MK noteikumos Nr.534 paredzētos īstenošanas nosacījumus, un netiek radīti papildu izdevumi valsts budžetam.
4. Iekšlietu ministrijai nekavējoties informēt Ministru kabinetu gadījumā, ja izmaksas, kas darbības programmas “Izaugsme un nodarbinātība” 4.2.1.specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2.pasākuma “Veicināt energoefektivitātes paaugstināšanu valsts ēkās” pirmās projektu iesniegumu atlases kārtas ietvaros paredzētā projektā veiktas pirms tā apstiprināšanas, varētu netikt vai netiek attiecinātas no Eiropas Reģionāla attīstības fonda, sagatavojot attiecīgu informatīvo ziņojumu par specifiskā atbalsta mērķa ieviešanu, kurā norādīts detalizēts apraksts par radušos situāciju un neatbilstības rašanās cēloņiem un to finansiālo ietekmi, kā arī sniegts apraksts par turpmāko iespējamo risinājumu, lai turpinātu attiecīgā projekta īstenošanu.

Iekšlietu ministrs **Sandis Ģirģens**

Vīza:

valsts sekretārs Dimitrijs Trofimovs

Staša 6782889

ilze.stasa@agentura.iem.gov.lv